На основу члана 41а став 3. Закона о заштити природе („Службени гласник РСˮ, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РСˮ, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ СПОМЕНИКА ПРИРОДЕ

„ДУБОЧКА ПЕЋИНА – ГАУРА МАРЕ”

Члан 1.

Геоморфолошки феномен, Дубочка пећина – Гаура Маре представља спелеолошки објекат типа речних тунелских пећинa проходних од понорског до врелског дела, која се налази у источној Србији на територији општине Кучево, у атару села Дубока, ставља се под заштиту као Споменик природе „Дубочка пећина – Гаура Маре” и сврстава се у II категорију заштите као природно добро од регионалног, односно великог значаја (у даљем тексту: Споменик природе „Дубочка пећина – Гаура Маре”).

Члан 2.

Подручје Споменика природе „Дубочка пећина – Гаура Маре” ставља се под заштиту ради очувања његових, у изворном облику очуваних, основних вредности значајних за шири регион, као јединствени облик подземне крашке морфологије источне Србије, са значајним биолошким диверзитетом флоре и фауне који чини јединствени природни оквир овог заштићеног подручја.

Споменик природе „Дубочка пећина – Гаура Маре” представља простран хоризонталан, вијугав, релативно разгранат канал, укупне дужине 2.734 m. Овај спелеолошки објекат хидролошки је активан и морфогенетски припада типу речних, тунелских пећина проходних од понорског до врелског дела. Морфолошке целине су Главни канал, Глиновити и Русаљкин канали више краћих бочних канала.Пећина је настала у зони осамљеног и флувио краса простора морфолошке целине Дубочке рудине (514 m) и слива Понорске реке десне притоке Дубочке реке и представља хидрогеолошки активан подземни канал. Кроз доњи ниво пећине протиче повремени ток од понора Бејка (други улаз у пећину) у селу Раденка до великог, главног улаза у селу Дубока. У поводњу ток протиче читавом дужином доњег канала и на главном улазу истиче река.

Дубочка пећина је станиште 25врста артроподскефауне од којих су четири нове врсте за Републику Србију (*Lesteva (s.str.) monticola,**Ocalea (s. str.) badia,**Brachygluta fossulata, Clambus nigrellus*), налаз троглобионтског гујиног чешља, *В. troglobius* и колоније пет слепих мишева (*Rhinolophus ferrumequinum, Rhinolophus hipposideros, Rhinolophus euryale, Myotis sp. (myotis-blythii), Miniopterus schreibersii*).

Члан 3.

Споменик природе „Дубочка пећина – Гаура Маре” налази се на подручју територијe општине Кучево, и обухвата катастарске општине: КО Дубока и КО Раденка, укупне површине од 16 ha 0 a 41 m2, од чега је од укупне површине 12 ha 83 a 41,3 m2 (80,20%) у приватној својини, 3 ha 05 a 60.65 m2 (19,09%) у државној својини и 11 a 39,02 m2 (0,71%) у јавној својини.

Опис границе и графички приказ Споменика природе „Дубочка пећина – Гаура Маре” дати су Прилогу – Опис границе и графички приказ Споменика природе „Дубочка пећина – Гаура Маре”, који су одштампани уз ову уредбу и чине њен саставни део.

Члан 4.

На подручју Споменика природе „Дубочка пећина – Гаура Маре”, утврђују се режими заштите II степена.

Члан 5.

На подручју Споменика приороде „Дубочка пећина – Гаура Маре”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе, у режиму заштите IІ степена забрањује се и:

1. улазак у пећину без одговарајуће дозволе и пратње управљача;
2. ломљење, изношење и оштећивање пећинског накита на било који други начин;
3. отварање нових улаза;
4. хватање, убијање и свако узнемиравање пећинске фауне, посебно слепих мишева;
5. сакупљање примерака пећинске фауне, осим у научне сврхе;
6. узимање фосила и археолошких артефаката, осим у научне сврхе;
7. све друге активности унутар пећине које на било који начин могу угрозити или оштетити њене темељне (и све друге) вредности;
8. експлоатација минералних сировина на целом подручју;
9. примарна прерада и предконцентрација минералних сировина на целом подручју;
10. депоновање примарних и секундарних јаловина, индустријског и другог отпада и вишкова земље са откопа на заштићеном подручју и његовој непосредној близини;
11. изградња индустријских, инфраструктурних, привредних, хидротехничких и других објеката;
12. руковање отровним хемијским материјама, нафтним дериватима и другим опасним и штетним материјама;
13. градња привредних, викенд и других објеката;
14. свака промена постојеће морфологије терена и водотока;
15. извођење земљаних, грађевинских и других радова којима се може оштетити, пореметити или угрозити заштићено природно добро и његова околина;
16. каптирање извора, изградња водозахвата и дубоких бушотина, које би могле имати утицаја на ниво подземних вода у карстном систему пећине, осим за потребе појединачних домаћинстава;
17. уништавање шумских комплекса и чиста сеча шума која није планирана као редован вид обнављања шума осим у случајевима прописаним законом;
18. преоравање природних ливада и пашњака, крчење вегетације и обављање других радњи на местима и на начин који могу изазвати процесе јаке водне ерозије и неповољне промене предела;
19. сви радови којима се могу нарушити естетске и амбијенталне вредности заштићеног простора и погоршати карактеристике његове примарне вредности;
20. узнемиравање птица и сакупљање јаја;
21. унос алохтоних врста биљака и животиња;
22. риболов.

Радови и активности ограничавају се на:

1. постављање мостића преко Цвијићевог вира на улазном делу пећине;
2. постављање гелендера, мердевина или степеница на каскади слапа и другим местима на којима је то неопходно;
3. уређење и уобличавање простора у зони улаза у пећину;
4. крчење жбунасте вегетације непосредно испред улаза у пећине у циљу и мери да се омогући приступ објектима;
5. изградњу објеката и извођење радова, односно инфраструктурно опремање, само у функцији презентације и заштите заштићеног подручја, као и уређење саобраћајница и прихватних површина;
6. изградњу стамбених, економских и помоћних објеката пољопривредних домаћинстава и њима припадајућих објеката дистрибутивне електроенергетске инфраструктуре;
7. реконструкцију, доградњу и изградњу објеката дистрибутивног система електричне енергије.

Члан 6.

Споменик природе „Дубочка пећина – Гаура Маре”, поверава се на управљање Удружењу грађана „Дубочке стазе” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја и заштитне зоне о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 7.

Очување, унапређење, одрживо коришћење и приказивање природних и других вредности Споменик природе „Дубочка пећина – Гаура Маре”, спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштитне зоне, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља министарству надлежном за послове заштите природе (у даљем тексту: Министарство) најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања, који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљеве заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 8.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Споменик природе „Дубочка пећина – Гаура Маре”.

Правилник из става 1. овог члана објављује се у „Службеном гласнику Републике Србијеˮ.

Члан 9.

Управљач је дужан да на прописан начин обележи Споменик природе „Дубочка пећина – Гаура Маре”, његове спољне границе најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Споменика природе „Дубочка пећина – Гаура Маре”, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 10.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Спомеником природе „Дубочка пећина – Гаура Маре”.

Члан 11.

Висину накнаде за коришћење Споменика природе „Дубочка пећина – Гаура Маре”, својим актом утврђује управљач, у складу са законом којим се уређују накнаде за коришћење јавних добара.

Члан 12.

Управљач је дужан да у у року од шест месеци од дана ступања на снагу ове уредбе, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја.

Члан 13.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 14.

Средства за спровођење Плана управљања Споменика природе „Дубочка пећина – Гаура Маре”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 15.

Плански документи, планови, програми и основе из области шумарства, ловства, управљања рибљим фондом, водопривреде, пољопривреде и туризма и други програми и планови који се односе на коришћење природних ресурса и простора у заштићеном подручју Споменика природе „Дубочка пећина – Гаура Маре”, усагласиће се са Просторним планом Републике Србије, овом уредбом и Планом управљања из члана 7. ове уредбе.

Плански документи, планови, програми и основе из става 1. овог члана, доносе се уз претходну сагласност министра надлежног за послове заштите животне средине.

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-5530/2023

У Београду, 22. јуна 2023. године

В Л А Д А

ПРЕДСЕДНИК

Ана Брнабић, с.р.